«Растдзинад» газетым и редакцэм деж
Осетием щыщ ди ныбжьэгъухэ, IэщIагъэкIэ ди лэжьэгъухэ!
Ди къуэш Осетие Ищхъэрэ — Алание Республикэм и лъэпкъ газетыр илъэс 95-рэ ирокъу. И ныбжькIэ мыщIалэжми, абы къыдэкIыгъуэ къэс и губзыгъагъэм, Iэзагъым, хъыбархэр хэIущIыIу тэмэму зэрищIым, Iуэху нэхъыщхьэхэр зэрызэпкърих щIыкIэм, напэкIуэцI-хэр зэригъэдахэм хигъахъуэ зэпыту йокIуэкI. Фи журналистхэм зэфIэкIышхуэ зэрабгъэдэлъыр сэ-бэп мэхъу осетин лъэпкъым къеуалIэ гугъуехьхэр дэгъэкIынымкIэ, цIыхухэм хэкур фIыуэ ялъагъуу, социальнэ жыджэрагъ яхэлъу гъэсэнымкIэ.
«Растдзинад» газетым и редакцэм и лэжьакIуэхэм яхузэфIэкIащ осетин лъэпкъыр къэзылъахъэхэмрэ абы и ехъулIэныгъэхэмрэ къэгъэлъэгъуэным и лъэныкъуэкIэ япэ ита журналистхэм зэтра-гъэува хабзэхэр яхъумэн. Урысейм и тхыдэм иужьрей дыдэ зэманым къыщыхъуа зэхъуэкIыныгъэхэм япкъ иткIэ лъэпкъ газетым и журналистхэр блэкIам нэ жанкIэ хэплъэжын, иджырей зэманым щыIэ щытыкIэр зэпкърахын хуей хъуати, фэ абы хъарзынэу фохъулIэ икIи хъыбарегъащIэ IэнатIэр гъащIэм ипэжыпIэкIэ фогъэнщI.
Гъэсэныгъэшхуэ фи лэжьакIуэхэм зэрахэлъым къыхэкIыу газетыр фейдэ гуэр щхьэкIэ гъуэгум щыбгъунлъэркъым. «Адыгэ псалъэ» газетым и лэжьакIуэхэм быдэу я фIэщ мэхъу ХХI лIэщIыгъуэм «Растидзинад» газетыр зэманым къигъэувхэм езыр зытелажьэ осетин лъэпкъыр зыхуэпабгъэхэм езэгъыу зэрыщытынур.
«Растдзинад» газетыр илъэс 95-рэ щрикъу махуэм ирихьэлIэу абы щылажьэ дэтхэнэ зыми и IэщIагъэм ехъулIэну, хъыбарыфIхэр игъэIуну, творческэ зыужьыныгъэрэ узыншагъэрэ иIэну, Осетие Ищхъэрэ — Алание Республикэм и цIыхубэр мамырыгъэмрэ ефIэкIуэныгъэмрэ хэпсэукIыну дохъуэхъу.
ХьэфIыцIэ Мухьэмэд,
«Адыгэ псалъэ» газетым и редактор нэхъыщхьэ.
КъБР, Налшык къалэ,
2018 гъэм мэлыжьыхьым и 26-м
